PMIndiaData/PMIndiaSum huggingface dataset:
मंत्रिमंडल ने छत्‍तीसगढ़ में अनुसूचित जनजातियों की सूची में संशोधन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने छत्‍तीसगढ़ की अनुसूचित जनजातियों (एसटी) की सूची में संशोधन करने के लिए संविधान (अनुसूचित जातियों और अनुसूचित जनजातियों) संशोधन विधेयक-2016 में संशोधन करने के प्रस्‍ताव को अपनी मंजूरी दे दी है। छत्‍तीसगढ़ की अनुसूचित जनजातियों की सूची में निम्‍नलिखित परिवर्तन किए जायेंगे:- प्रविष्‍टि‍ 5 में, ‘’भारिया भूमिया’’ के बाद, निम्‍नलिखित को शामिल किया जायेगा:- ‘’भुईंया, भूईयान, भूयान’’, प्रविष्टि 14 के लिए बदले में निम्‍नलिखित प्रविष्टि डाली जायेंगी। ‘’14. धनवार, धनुहर, धनुवार’’ प्रविष्टि 32 और 33 के लिए बदले में निम्‍नलिखित प्रविष्टियां डाली जायेंगी:- ‘’32. नगेसिया, नागासिया, किसान 33. ओरांव, धानका, धनगढ़’’ प्रविष्टि 41 के लिए बदले में निम्‍न प्रविष्टि होगी ‘’ 41 सवर, संवारा, सोनरा, साओनरा’’, और प्रविष्टि 42 के बाद निम्‍नलिखित प्रविष्टि को शामिल किया जाएगा-‘’43.बिनझिया’’ इस कानून को संविधान (अनुसूचित जातियों और अनुसूचित जनजातियों) संशोधन विधेयक-2019 कहा जा सकता है। विधेयक के कानून बन जाने के बाद, छत्‍तीसगढ़ की अनुसूचित जनजातियों की संशोधित सूची में नए सूचीबद्ध समुदायों के सदस्‍य सरकार की वर्तमान योजनाओं के अन्‍तर्गत अनुसूचित जनजातियों के लिए निर्धारित लाभों को ले सकते हैं। इस तरह की कुछ प्रमुख योजनाओं में मैट्रिक के बाद छात्रवृत्ति, राष्‍ट्रीय विदेशी छात्रवृत्ति, राष्‍ट्रीय फैलोशिप, राष्‍ट्रीय अनुसूचित जनजाति वित्‍त और विकास निगम से उच्‍च शिक्षा के लिए रियायती दरों पर ऋण, अनुसूचित जनजाति के लड़कों व लड़कियों के लिए छात्रावास आदि शामिल हैं। उपरोक्‍त के अलावा ये लोग सेवाओं में आरक्षण का लाभ लेने और सरकार की नीति के अनुसार शैक्षणिक संस्‍थानों में दाखिले के हकदार हैं।
प्रधानमंत्री ने निर्माण स्थल का दौरा किया और  नए संसद भवन के निर्माण कार्यों की समीक्षा की

प्रधानमंत्री ने अधिकारियों से निर्माण कार्य में लगें श्रमिकों का कोविड टीकाकरण और मासिक स्वास्थ्य जांच सुनिश्चित करने का निर्देश दिया नए संसद भवन के निर्माण में श्रमिकों के योगदान को मान्यता देने के लिए डिजिटल संग्रहालय स्थापित किया जाना चाहिए: प्रधानमंत्री प्रधानमंत्री श्री नरेन्द्र मोदी ने 26 सितंबर, 2021 की शाम को नए संसद भवन के चल रहे निर्माण कार्य का मौके पर पहुंच कर निरीक्षण किया और समीक्षा की। प्रधानमंत्री ने साइट पर किए जा रहे निर्माण कार्यों की प्रगति के बारे में जानकारी ली और परियोजना को समय पर पूरा करने पर बल दिया। उन्होंने कार्य स्थल पर निर्माण कार्य में लगे श्रमिकों से बातचीत की और उनका हालचाल भी जाना। उन्होंने जोर देकर कहा कि वे एक पवित्र और ऐतिहासिक कार्य कर रहे हैं। प्रधानमंत्री ने निर्देश दिए कि यह सुनिश्चित किया जाए कि निर्माण स्थल पर कार्य में लगे सभी कर्मियों को पूरी तरह से कोविड रोधी टीके लगाए जाएं। उन्होंने अधिकारियों से सभी श्रमिकों की मासिक स्वास्थ्य जांच कराने का भी निर्देश दिया। उन्होंने यह भी कहा कि एक बार निर्माण कार्य पूरा हो जाने के बाद, निर्माण स्थल पर काम में लगे सभी निर्माण श्रमिकों के लिए एक डिजिटल संग्रहालय स्थापित किया जाना चाहिए, जिसमें उनका नाम, उनके स्थान का नाम, उनकी तस्वीर और उनके व्यक्तिगत विवरण शामिल हों। उन्होंने कहा कि निर्माण कार्य में उनके योगदान को पहचान मिलनी चाहिए। प्रधानमंत्री ने यह भी कहा कि सभी श्रमिकों को उनकी भूमिका और इस प्रयास में भागीदारी के बारे में एक प्रमाण पत्र भी दिया जाना चाहिए। प्रधानमंत्री द्वारा औचक निरीक्षण न्यूनतम सुरक्षा प्रबंध के साथ किया गया था। उन्होंने निर्माण स्थल पर एक घंटे से अधिक समय व्यतीत किया।
प्रधानमंत्री श्री नरेन्द्र मोदी और स्लोवाक गणराज्य के प्रधानमंत्री महामहिम श्री एडुअर्ड हेगर के बीच टेलीफोन वार्ता

प्रधानमंत्री श्री नरेन्द्र मोदी ने आज स्लोवाक गणराज्य के प्रधानमंत्री महामहिम श्री एडुअर्ड हेगर के साथ टेलीफोन पर बातचीत की। प्रधानमंत्री ने यूक्रेन से भारतीय नागरिकों को बाहर निकालने तथा उन्हें वापस लाने के वास्ते भारत से विशेष उड़ानों को अनुमति प्रदान करने में स्लोवाक गणराज्य की सहायता के लिये महामहिम श्री एडुअर्ड हेगरक को धन्यवाद दिया। उन्होंने आग्रह किया कि स्लोवाक गणराज्य इसी तरह अगले कुछ दिनों तक सहायता जारी रखे, ताकि भारत संघर्ष वाले इलाकों से अपने नागरिकों को बाहर निकाल सके। प्रधानमंत्री ने श्री हेगर को यह भी बताया कि भारतीय नागरिकों को बाहर निकालने के प्रयासों की देखरेख करने के लिये विधि एवं न्याय मंत्री श्री किरेन रिजुजु को वे अपने विशेष दूत के तौर पर रवाना कर रहे हैं। प्रधानमंत्री ने यूक्रेन में जारी हिंसा और मानवीय संकट पर दुख भी व्यक्त किया और शत्रुता छोड़कर बातचीत की तरफ लौटने की भारत की अपील को दोहराया। प्रधानमंत्री श्री मोदी ने देशों की सम्प्रभुता और क्षेत्रीय अखंडता का सम्मान करने के महत्त्व पर भी जोर दिया।
प्रधानमंत्री ने चिनगम के अवसर पर मलयाली समुदाय को बधाई दी

प्रधानमंत्री श्री नरेन्‍द्र मोदी ने आज मलयाली नव वर्ष के पहले महीने चिनगम के प्रारंभ होने पर मलयाली समुदाय को बधाई दी। प्रधानमंत्री ने कहा, “मलयाली नव वर्ष चिनगम के प्रारंभ पर मलयाली समुदाय को बधाईयां। यह वर्ष खुशहाली और समृद्धि लाए। संयुक्‍त अरब अमीरात में मलयाली समुदाय के इस विशेष दिन पर उपस्थित होकर प्रसन्‍नता हुई। संयुक्‍त अरब अमीरात में मलयाली समुदाय की महत्‍वपूर्ण उपस्थित है और समुदाय के कठिन परिश्रम की सराहना की जाती है।”
प्रधानमंत्री 7 अक्टूबर को पीएम केयर्स के तहत स्थापित पीएसए ऑक्सीजन संयंत्र राष्ट्र को समर्पित करेंगे

प्रधानमंत्री 35 राज्यों और केन्‍द्रशासित प्रदेशों के 35 पीएसए ऑक्सीजन संयंत्रों को समर्पित करेंगे पीएसए ऑक्सीजन संयंत्र अब देश के सभी जिलों में चालू हो गए हैं प्रधानमंत्री श्री नरेन्‍द्र मोदी 7 अक्टूबर, 2021 को सुबह 11 बजे उत्तराखंड में एम्स ऋषिकेश में आयोजित होने वाले एक कार्यक्रम में 35 राज्यों और केन्‍द्रशासित प्रदेशों में पीएम केयर्स के तहत स्थापित 35 प्रेशर स्विंग ऐड्सॉर्प्शन (पीएसए) ऑक्सीजन संयंत्र राष्ट्र को समर्पित करेंगे। इससे देश के सभी जिलों में अब पीएसए ऑक्सीजन संयंत्र चालू हो जाएंगे। इस मौके पर प्रधानमंत्री सभा को भी संबोधित करेंगे। अब तक, पूरे देश में कुल 1,224 पीएसए ऑक्सीजन संयंत्रों को पीएम केयर्स के तहत वित्तपोषित किया गया है, जिनमें से 1,100 से अधिक संयंत्रों को चालू किया गया है, जिससे प्रतिदिन 1,750 मीट्रिक टन से अधिक ऑक्सीजन का उत्पादन होता है। यह कोविड-19 महामारी शुरू होने के बाद से भारत की चिकित्सा ऑक्सीजन उत्पादन क्षमता को बढ़ाने के लिए सरकार द्वारा उठाए गए सकारात्‍मक उपायों का प्रमाण है। देश के प्रत्येक जिले में एक पीएसए ऑक्सीजन संयंत्र चालू करने की परियोजना को पहाड़ी क्षेत्रों, द्वीपों और दुगर्म भू-भाग वाले क्षेत्रों की जटिल चुनौतियों से निपटने के उद्देश्‍य से क्रियान्वित किया गया था। 7,000 से अधिक कार्मिकों को प्रशिक्षण देकर इन संयंत्रों का संचालन और रखरखाव सुनिश्चित किया गया है। वे एक सशक्‍त वेब पोर्टल के माध्यम से अपने कामकाज एवं निष्‍पादन की तत्‍काल निगरानी के लिए एक एम्बेडेड इंटरनेट ऑफ थिंग्स (आईओटी) डिवाइस के साथ होते हैं। इस अवसर पर केन्‍द्रीय स्वास्थ्य मंत्री के साथ-साथ उत्तराखंड के राज्यपाल और मुख्यमंत्री भी मौजूद रहेंगे।
आसियान-भारत स्मारक शिखर सम्मेलन के अवसर पर प्रधानमंत्री की द्विपक्षीय बैठकें

भारत-आसियान सहयोग की 25वीं वर्षगांठ के उत्सव के अवसर पर आयोजित आसियान-भारत स्मारक शिखर सम्मेलन (एआईसीएस) की पूर्व संध्या पर प्रधानमंत्री श्री नरेंद्र मोदी ने म्यामार की स्टेट कॉउंसलर महामहिम डॉ ऑंग सान सू ची, वियतनाम के प्रधानमंत्री महामहिम श्री न्यूयेन शुआन फुक और फिलीपींस के राष्ट्रपति महामहिम श्री रोड्रिगो रोआ डुटरेट के साथ अलग-अलग द्विपक्षीय बैठकें की। 2. आसियान-भारत स्मारक शिखर सम्मेलन में भाग लेने और इस वर्ष 26 जनवरी को होने वाले गणतंत्र दिवस समारोह में मुख्य अतिथि बनना स्वीकार करने के लिये भारत आगमन पर प्रधानमंत्री ने तीनों नेताओं का स्वागत किया। 3. म्यामार की स्टेट कॉउंसलर ऑंग सान सूची के साथ प्रधानमंत्री मोदी की बैठक में परस्पर हित के विभिन्न विषयों, द्विपक्षीय संबंधों को और मजबूत बनाने के साथ प्रधानमंत्री मोदी की सितंबर 2017 में म्यामार यात्रा के दौरान लिये गये महत्वपूर्ण निर्णयों को आगे बढ़ाने के विषय पर बातचीत हुई। 4. प्रधानमंत्री फुक के साथ बैठक में दोनों नेताओं ने दोनों देशों के बीच व्यापक रणनीतिक सहयोग के तहत द्विपक्षीय संबंधों की प्रगति के साथ भारत-प्रशान्त क्षेत्र में सामुद्रिक सहयोग, रक्षा,तेल एवं गैस, व्यापार एवं निवेश जैसे क्षेत्रों में द्विपक्षीय संबंधों की प्रगति पर संतोष व्यक्त किया। दोनों नेता इस बात पर सहमत थे कि इस यात्रा के दौरान मंजूर किये गये दो समझौते – सूचना एवं प्रसारण के क्षेत्र में सहयोग बढ़ाने एवं आसियान-भारत अंतरिक्ष सहयोग के तहत वियतनाम में डेटा रिसेप्शन एवं ट्रैकिंग सेंटर और डेटा प्रोसेसिंग केंद्र की स्थापना भारत-वियतनाम संबंधों को और मजबूती प्रदान करेंगे। उन्होंने 100 मिलियन अमेरिकी डॉलर के कर्ज की व्यवस्था के काम करना शुरू करने पर भी संतोष जताया जिसके अन्तर्गत L&T को अपतटीय गश्त नौकाओं (ओपीवी) के उत्पादन का ठेका दिया गया है। उन्होंने फैसला लिया कि 500 मिलियन अमेरिकी डॉलर की एक और लॉइन ऑफ क्रेडिट भी जल्द ही चालू कर दी जायेगी। 5. राष्ट्रपति डुटरेट के साथ बैठक में दोनों नेताओं ने द्विपक्षीय संबंधों की प्रगति की समीक्षा के साथ दोनों नेताओं की मनीला में नवंबर 2017 में हुई बैठक के बाद वैश्विक एवं क्षेत्रीय परिस्थितियों में आये बदलावों की भी समीक्षा की। इस बात पर भी सहमति बनी की दोनों देशों के संबंधों में आयी गतिशीलता को और बढ़ाया जायेगा विशेषकर के आधारभूत सुविधाओं के विकास के क्षेत्र में। दोनों नेता इस बात पर भी सहमत हुये कि भारत की एक्ट-ईस्ट पॉलिसी और फिलीपींस के बिल्ड-बिल्ड-बिल्ड कार्यक्रम के तहत दोनों देशों के निजी क्षेत्रों के बीच सहयोग बढ़ाने के अनेकों अवसर हैं। दोनों नेताओं की उपस्थिति में भारत-निवेश और फिलीपींस के निवेश बोर्ड के बीच एक सहमति पत्र का भी आदान-प्रदान किया गया। 6. इन तीनों ही बैठकों में मेहमान नेताओं ने भारत-प्रशान्त क्षेत्र में शांति, सुरक्षा और सामाजिक-आर्थिक विकास के लिये आसियान-भारत संबंधों के महत्व पर जोर दिया और एआईसीएस में होने वाली चर्चा के प्रति आशान्वित दिखे।
प्रधानमंत्री कल राजधानी में ‘खेलो इंडिया’ कार्यक्रम का शुभारंभ करेंगे

प्रधानमंत्री श्री नरेन्‍द्र मोदी 31 जनवरी, 2018 को नई दिल्‍ली के इंदि‍रा गांधी स्‍टेडियम में स्‍कूली खेलों के प्रथम ‘खेलो इंडिया’ कार्यक्रम का शुभारंभ करेंगे। ‘खेलो इंडिया’ कार्यक्रम का उद्देश्‍य जमीनी स्‍तर पर खेल संस्‍कृति को पुनर्जीवित करना है। इसके लिए देश में खेले जाने वाले सभी खेलों के लिए एक मजबूत संरचना का निर्माण किया जाएगा ताकि भारत खेलों में एक अग्रणी राष्‍ट्र के रूप में स्‍थापित हो सके। प्रधानमंत्री श्री नरेन्‍द्र मोदी के विजन को ध्‍यान में रखते हुए ‘खेलो इंडिया’ स्‍कूलों में युवा खेल प्रतिभाओं की पहचान करेगा और उन्‍हें भविष्‍य के चैम्पियन के रूप में विकसित करने में सहायता प्रदान करेगा। एक उच्‍च स्‍तरीय समिति युवा खेल प्रतिभाओं की पहचान करेगी और उन्‍हें आठ सालों तक पांच लाख रुपये प्रतिवर्ष की आर्थिक सहायता दी जाएगी। ‘खेलो इंडिया’ का आयोजन 31 जनवरी से 8 फरवरी, 2018 तक नई दिल्‍ली में किया जाएगा। 17 वर्ष से कम उम्र के युवाओं को निम्‍न 16 खेलों के लिए आमंत्रित किया गया है- तीरंदाजी, एथलेटिक्‍स, बैडमिंटन, बास्‍केटबॉल, मुक्‍केबाजी, फुटबॉल, जिमनास्टिक्‍स, हॉकी, जूडो, कबड्डी, खो-खो, निशानेबाजी, तैराकी, वॉलीबॉल, भारोत्तोलन, कुश्‍ती। इस आयोजन से भारत की युवा खेल प्रतिभाएं उभरकर सामने आएंगी और इससे देश की खेल शक्ति का भी पता चलेगा। ‘खेलो इंडिया’ स्‍कूली खेलों में 199 स्‍वर्ण पदक, 199 रजत पदक और 275 कॉस्‍य पदक दिए जाएंगे। 17 वर्ष से कम आयु के देश की बेहतरीन खेल प्रतिभाएं इस आयोजन में हिस्‍सा लेंगी।
प्रधानमंत्री ने सतीश कुमार शिवलिंगम को पुरुषों के 77 किलोग्राम वर्ग भारोत्तोलन में स्वर्ण पदक जीतने पर बधाई दी

प्रधानमंत्री श्री नरेंद्र मोदी ने भारोत्तोलक सतीश कुमार शिवलिंग को राष्ट्रमण्डल खेलों में स्वर्ण पदक जीतने पर बधाई दी है। प्रधानमंत्री ने कहा, “भारत के भारोत्तोलक पदक तालिका में हमारे स्थान को भी ऊपर उठा रहे हैं। सतीश कुमार शिवलिंगम ने 77 किलोग्राम वर्ग में स्वर्ण पदक जीत कर बढ़िया काम किया है। लगातार 2 राष्ट्रमण्डल खेलों – ग्लासगो 2014 और गोल्ड कोस्ट 2018 में स्वर्ण पदक जीत कर तक वो इतिहास में दर्ज हो चुके हैं।”
प्रधानमंत्री ने‍ त्रिपुरा के लोगों को राज्‍य के स्‍थापना दिवस पर शुभकामनाएं दी

प्रधानमंत्री श्री नरेन्‍द्र मोदी ने त्रिपुरा के लोगों को उनके राज्‍य के स्‍थापना दिवस पर शुभकामनाएं दी। प्रधानमंत्री ने कहा, ‘मैं त्रिपुरा के लोगों को उनके राज्‍य के स्‍थापना दिवस पर शुभकामनाएं देता हूं और राज्‍य के समग्र विकास के लिए प्रार्थना करता हूं।’
प्रधानमंत्री ने शिक्षाविद् किरीट जोशी के निधन पर शोक व्‍यक्‍त किया

प्रधानमंत्री ने कहा ‘श्री किरीट जोशी के निधन से मर्माहत हूं। वह एक बड़े विद्वान और शिक्षाविद् के रूप में स्‍मरण किये जाएंगे, जो श्री अरबिन्‍दो के सिद्धान्‍तों के प्रति समर्पित थे। गुजरात के मुख्‍यमंत्री के एक सलाहकार के रूप में किरीट भाई ने बच्‍चों के विश्‍वविद्यालय और शिक्षक शिक्षा संस्‍थान की स्‍थापना में मुख्‍य भूमिका निभायी।
प्रधानमंत्री ने शौर्य पुरस्कार विजेताओं के सम्मान में एक वेबसाइट लांच की

प्रधानमंत्री श्री नरेन्द्र मोदी ने आजादी के बाद से अब तक के समस्त शौर्य पुरस्कार विजेताओं के सम्मान में आज एक वेबसाइट लांच की। ट्वीट संदेशों की एक श्रृंखला के जरिये वेबसाइट http://gallantryawards.gov.in/ के शुभारंभ की घोषणा करते हुए प्रधानमंत्री ने कहा कि यह पोर्टल हमारे सैन्य – असैन्य दोनों ही क्षेत्रों के शूरवीर पुरुषों और महिलाओं की गाथाओं को संरक्षित रखेगा और उसे लोगों को उपलब्ध कराएगा। प्रधानमंत्री ने कहा, “स्वतंत्रता प्राप्ति के बाद से लेकर अब तक के हमारे शौर्य पुरस्कार विजेताओं की स्मृति में http://gallantryawards.gov.in/ लांच की गई हैं।” प्रधानमंत्री ने कहा, “http://gallantryawards.gov.in/ पोर्टल हमारे सैन्य – असैन्य दोनों ही क्षेत्रों के शूरवीर पुरुषों और महिलाओं की गाथाओं को संरक्षित रखेगा और उसे लोगों को उपलब्ध कराएगा।” प्रधानमंत्री ने कहा, “यदि आपके पास कोई ऐसी सूचना/ फोटो हो, जो अति महत्वपूर्ण है और जिसे पोर्टल में जोड़ा जा सकता है तो कृपया इसे वेबसाइट के फीडबैक लिंक के जरिये शेयर करें।”
प्रधानमंत्री ने मतदान करने के लिए 106 वर्षीय श्याम सरन नेगी की सराहना की

प्रधानमंत्री श्री नरेन्द्र मोदी ने 34वीं बार मताधिकार का प्रयोग करने के लिए 106 वर्षीय श्याम सरन नेगी की प्रशंसा की है। प्रधानमंत्री ने ट्वीट किया: ‘यह सराहनीय है। चुनाव में भाग लेने और हमारे लोकतंत्र को मजबूत करने के लिए युवा मतदाताओं को प्रेरित करने का काम करेगा।‘ एमजी/एएम/एएस
प्रधानमंत्री ने आईआईआईटी गुवाहाटी के लिए परिसर की आधारशिला हेतु पट्टिका का अनावरण किया

प्रधानमंत्री ने पूर्वोत्तर के केन्‍द्रीय विश्‍वविद्यालयों, आईआईटी और एनआईटी के विद्यार्थियों को संबोधित किया। प्रधानमंत्री श्री नरेन्‍द्र मोदी ने आज आईआईआईटी गुवाहाटी के लिए परिसर की आधारशिला हेतु पट्टिका का अनावरण किया। इस अवसर पर पूर्वोत्तर के केन्‍द्रीय विश्‍वविद्यालयों, आईआईटी और एनआईटी के विद्यार्थियों को संबोधित करते हुए प्रधानमंत्री ने कहा कि 21वीं सदी ज्ञान की सदी है। उन्‍होंने कहा कि इतिहास में जब भी ज्ञान दुनिया की प्रेरक शक्ति रहा है, भारत ने नेतृत्‍व प्रदान किया है। उन्‍होंने कहा कि आज भारत जनसंख्या की दृष्टि से दुनिया में सबसे युवा देश है, ज‍बकि युवाओं के सपने ऊर्जा से भरे हुए हैं। उन्‍होंने कहा कि दुनिया में एक बार फिर अग्रणी भूमिका निभाने की दृष्टि से यह भारत के लिए अब एक चुनौती और अवसर दोनों ही है। प्रधानमंत्री ने कहा कि आज ज्‍यादातर वैश्विक आर्थिक सर्वेक्षणों के अनुसार भारत ही सबसे तेजी से विकास करने वाली प्रमुख अर्थव्यवस्था है। उन्‍होंने कहा कि केन्‍द्र सरकार ने सोच-समझकर उठाये गये विभिन्‍न कदमों के जरिये युवाओं पर अपना ध्‍यान केन्द्रित किया है। उन्‍होंने इस अवसर पर कौशल विकास, मेक इन इंडिया पहल और स्‍टार्ट-अप अभियान की दिशा में सरकार द्वारा किये गये प्रयासों का जिक्र किया। प्रधानमंत्री ने प्राथमिकता वाले क्षेत्रों के रूप में विशेषकर इलेक्‍ट्रॉनिक्‍स और रक्षा उपकरणों के निर्माण का उल्‍लेख किया।
संसद में उपराष्ट्रपति हामिद अंसारी के विदाई कार्यक्रम में प्रधानमंत्री का वक्तव्य

प्रधानमंत्री श्री नरेन्द्र मोदी ने आज उपराष्ट्रपति श्री हामिद अंसारी की सराहना करते हुए कहा कि दस साल तक राज्यसभा को चेयरमैन के तौर पर चलाने के लिए उन्होंने अपने कौशल, धैर्य और बुद्धि का उपयोग किया। जहां हर परिस्थिति में शांत रहना होता है। श्री हामिद अंसारी के लिए आयोजित विदाई कार्यक्रम में बोलते हुए प्रधानमंत्री ने कहा कि श्री अंसारी का लंबा सार्वजनिक जीवन विवादों से दूर रहा है। प्रधानमंत्री ने कहा कि श्री अंसारी का परिवार कई पीढ़ियों से सार्वजनिक जीवन में रहा है। उन्होंने विशेष रूप से ब्रिगेडियर उस्मान को याद किया, जिन्होंने 1948 में देश की रक्षा करते हुए शहादत पाई थी। प्रधानमंत्री ने श्री अंसारी को सुझाव दिया कि राज्यसभा को चलाने के उनके लंबे अनुभव के आधार पर उन्हें इस संबंध में अपने विचारों को कलमबद्ध करना चाहिए कि ऊपरी सदन के कामकाज को कैसे और ज्यादा प्रभावी बनाया जा सकता है।
महाराष्ट्र रोजगार मेले में प्रधानमंत्री के वीडियो संदेश का मूल पाठ

नमस्कार! मी, सर्वात आधी, आपला सर्वांचे, मनापासून अभिनंदन करतो ! आपला पैकी काही लोकाना, आज नियुक्तीपत्र प्रदान होत आहे, याचा मला खूप आनंद होत आहे। मी यासाठी, आपला, ला, खूप खूप शुभेच्छा देतो! देश के युवाओं को सरकारी विभागों में सामूहिक रूप से नियुक्ति पत्र देने के अभियान में आज महाराष्ट्र का नाम भी जुड़ रहा है। धनतेरस के दिन केंद्र सरकार ने 10 लाख नौकरियां देने के अभियान की शुरुआत की थी। तभी मैंने कहा था कि आने वाले दिनों में विभिन्न राज्य सरकारें भी इसी तरह के रोजगार मेले किया करेंगी। इसी शृंखला में आज महाराष्ट्र में सैकड़ों युवाओं को एक साथ नियुक्ति पत्र दिये जा रहे हैं। आज जिन युवक–युवतियों को नियुक्ति पत्र मिल रहा है, मैं उन्हें हार्दिक बधाई देता हूं। मैं महाराष्ट्र के मुख्यमंत्री श्रीमान एकनाथ शिंदे जी और उप–मुख्यमंत्री भाई देवेंद्र फणनवीस जी का भी अभिनंदन करता हूं। इतने कम समय में रोजगार मेले के आयोजन से स्पष्ट है कि महाराष्ट्र सरकार युवाओं को रोजगार देने की दिशा में मजबूत संकल्पों के साथ बढ़ रही है। मुझे इस बात की भी खुशी है कि आने वाले समय में महाराष्ट्र में इस तरह के रोजगार मेले का और विस्तार किया जाएगा। मुझे बताया गया है कि महाराष्ट्र के गृह विभाग में हजारों पुलिस कॉन्सटेबल की भर्ती होगी और ग्रामीण विकास विभाग में भी भर्ती अभियान चलाया जाएगा। साथियों, इस समय देश आजादी का अमृत महोत्सव मना रहा है। देश विकसित भारत के लक्ष्य पर काम कर रहा है। इस लक्ष्य की प्राप्ति में बहुत बड़ी भूमिका हमारे युवाओं की है, आपकी है। बदलते हुए समय में जिस तरह तेजी से Nature of Job बदल रहा है, उतनी ही तेजी से सरकार भी अलग–अलग तरह की Jobs के लिए लगातार मौके बना रही है। स्वरोजगार के लिए बिना गारंटी लोन देने वाली मुद्रा योजना के तहत सरकार ने 20 लाख करोड़ रुपए से अधिक की मदद युवाओं को दी है। इसका बड़ा लाभ महाराष्ट्र के युवाओं ने उठाया है। सरकार स्टार्ट–अप्स को, लघु उद्योगों को-MSME’s को हर संभव आर्थिक मदद दे रही है, ताकि युवाओं को अपनी प्रतिभा दिखाने का पूरा अवसर मिले। साथियों, सरकार के प्रयासों की सबसे अहम बात ये है कि रोजगार और स्वरोजगार के ये अवसर दलित–पिछड़े, आदिवासी, सामान्य वर्ग और महिलाएं, सभी को समान रूप से उपलब्ध हो रहे हैं। सरकार द्वारा ग्रामीण इलाकों में सेल्फ हेल्प ग्रुप को भी बहुत बढ़ावा दिया जा रहा है। पिछले 8 वर्षों में 8 करोड़ महिलाएं सेल्फ हेल्प ग्रुप से जुड़ी हैं। इन सेल्फ हेल्प ग्रुप को साढ़े 5 लाख करोड़ रुपये की आर्थिक मदद दी गई है। अब इन समूहों से जुड़ी महिलाएं, अपने उत्पाद तो बना ही रही हैं, दूसरी अन्य महिलाओं को भी रोजगार दे रही है। साथियों, आज देश भर में इंफ्रास्ट्रक्चर, इनफॉर्मेशन टेक्नोलॉजी और अन्य क्षेत्रो में सरकार जो रिकॉर्ड निवेश कर रही है, उससे भी लगातार रोजगार के नए–नए अवसर बन रहे हैं। अगर हम सिर्फ महाराष्ट्र की ही बात करें तो केंद्र सरकार की तरफ से 2 लाख करोड़ से ज्यादा के लगभग सवा दो सौ प्रोजेक्ट्स मंजूर किए गए हैं। इन प्रोजेक्ट्स पर या तो काम चल रहा है या काम बहुत जल्द शुरू होने वाला है। आप कल्पना कर सकते हैं, महाराष्ट्र में रेलवे में 75 हजार करोड़ रुपए और आधुनिक सड़कों के लिए 50 हजार करोड़ रुपए के प्रोजेक्ट्स स्वीकृत किए गए हैं। सरकार जब इतनी बड़ी राशि इंफ्रास्ट्रक्चर पर खर्च करती है तो उस वजह से भी रोजगार के लाखों नए अवसर बनते हैं। साथियों, मुझे विश्वास है कि भविष्य में महाराष्ट्र में युवाओं के लिए इसी तरह रोजगार के अनगिनत अवसर तैयार होते रहेंगे। एक बार फिर, आज नियुक्ति पत्र पाने वाले सभी युवक–युवतियों को मैं शुभकामनाएं देता हूं। बहुत–बहुत धन्यवाद।
XIV ब्रिक्स शिखर सम्मेलन 2022 में प्रधानमंत्री श्री नरेंद्र मोदी द्वारा उद्घाटन भाषण

Excellency राष्ट्रपति पुतिन, सबसे पहले, International Day of Yoga के अवसर पर सभी ब्रिक्स देशों में हुए शानदार आयोजनों के लिए मैं आप सभी का अभिनंदन करता हूँ। आपकी teams से मिले सहयोग के लिए भी धन्यवाद व्यक्त करना चाहता हूँ। Excellencies, आज लगातार तीसरे वर्ष हम कोविड महामारी की चुनौतयों के बीच वर्चुअल रूप में मिल रहे हैं। हालाँकि वैश्विक स्तर पर महामारी का प्रकोप पहले की तुलना में कम हुआ है, लेकिन इसके अनेक दुष्प्रभाव अभी भी वैश्विक अर्थव्यवस्था में दिखाई दे रहे हैं। वैश्विक अर्थव्यवस्था की governance के बारे में हम ब्रिक्स सदस्य देशों का नज़रिया काफ़ी समान रहा है। और इसलिए हमारा आपसी सहयोग वैश्विक post-कोविड recovery में उपयोगी योगदान दे सकता है। पिछले वर्षों में हमने ब्रिक्स में कई संस्थागत सुधार किये हैं, जिनसे इस संगठन की प्रभावशीलता बढ़ी है। यह भी प्रसन्नता का विषय है कि हमारे New Development Bank की सदस्यता में भी वृद्धि हुई है। ऐसे कई क्षेत्र हैं जहाँ हमारे आपसी सहयोग से हमारे नागरिकों के जीवन को direct लाभ मिल रहा है। जैसे, vaccine R&D Center की स्थापना, custom departments के बीच समन्वय, साझा satellite constellation की स्थापना, pharma products का पारस्परिक recognition, आदि। इस तरह के practical कदम ब्रिक्स को एक यूनिक अंतर्राष्ट्रीय संगठन बनाते हैं, जिसका focus सिर्फ बातचीत तक सीमित नहीं है। ब्रिक्स Youth Summits, ब्रिक्स Sports, और हमारे civil society organizations और think-tanks के बीच संपर्क बढ़ा कर, हमने अपना People-to-people contact भी मजबूत किया है। मुझे विश्वास है कि आज की चर्चा से हमारे ब्रिक्स संबंधों को और मजबूत करने के कई सुझाव निकलेंगे। धन्यवाद।
मंत्रिमंडल ने दोहरे कराधान को टालने तथा राजकोषीय अपवंचन निषेध के लिए भारत – चीन समझौता संशोधन प्रोटोकॉल पर हस्‍ताक्षर और पुष्टि को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने आय पर कर के मामले में दोहरे कराधान को टालने तथा राजकोषीय अपवंचन रोकने के लिए भारत चीन के बीच हुए समझौते में संशोधन करने वाले प्रोटोकॉल पर हस्‍ताक्षर और पुष्टि को मंजूरी दे दी है। अन्‍य परिवर्तनों के अलावा यह प्रोटोकॉल सूचना आदान प्रदान प्रावधानों को अंतरराष्‍ट्रीय मानकों के अनुसार अद्यतन बनाता है। इसके अलावा यह प्रोटोकॉल आधार संकुचन और लाभ अंतरण (बीईपीएस) परियोजना, जिसमें भारत ने बराबरी से भाग लिया था, की कार्रवाई रिेपार्ट के अंतर्गत संधि संबंधी न्‍यूनतम मानकों को लागू करने के लिए अपेक्षित परिवर्तनों को भी शामिल करेगा। न्‍यूनतम मानकों के अतिरिक्‍त यह प्रोटोकॉल बीईपीएस की कार्रवाई रिपोर्ट के अनुरूप दोनों पक्षों द्वारा सहमत परिवर्तन भी लाएगा।
प्रधानमंत्री 28 सितंबर को विशेष गुणों वाली 35 फसलों की किस्में राष्ट्र को समर्पित करेंगे

प्रधानमंत्री राष्ट्रीय जैविक तनाव प्रबंधन संस्थान रायपुर का नवनिर्मित परिसर राष्ट्र को समर्पित करेंगे प्रधानमंत्री कृषि विश्वविद्यालयों को ग्रीन कैंपस अवॉर्ड भी वितरित करेंगे जलवायु अनुकूल प्रौद्योगिकियां अपनाने को लेकर जन जागरूकता पैदा करने की कोशिश में प्रधानमंत्री श्री नरेन्द्र मोदी 28 सितंबर को सुबह 11 बजे वीडियो कॉन्फ्रेंसिंग के जरिए तमाम आईसीएआर संस्थानों, राज्य और केंद्रीय कृषि विश्वविद्यालयों और कृषि विज्ञान केंद्रों (केवीके) में आयोजित एक अखिल भारतीय कार्यक्रम में विशेष गुणों वाली 35 फसलों की किस्में राष्ट्र को समर्पित करेंगे। इस कार्यक्रम के दौरान प्रधानमंत्री राष्ट्रीय जैविक तनाव प्रबंधन संस्थान रायपुर का नवनिर्मित परिसर भी राष्ट्र को समर्पित करेंगे। इस मौके पर प्रधानमंत्री कृषि विश्वविद्यालयों को ग्रीन कैंपस अवॉर्ड वितरित करेंगे। साथ ही उन किसानों के साथ बातचीत करेंगे जो नवीन तरीकों का उपयोग करते हैं और उपस्थित लोगों को संबोधित करेंगे। इस मौके पर केंद्रीय कृषि मंत्री और छत्तीसगढ़ के मुख्यमंत्री भी मौजूद रहेंगे। विशेष गुणों वाली फसलों की किस्मों के बारे में जलवायु परिवर्तन और कुपोषण की दोहरी चुनौतियों को हल करने के लिए भारतीय कृषि अनुसंधान परिषद (आईसीएआर) द्वारा विशेष लक्षणों वाली फसल की किस्मों को विकसित किया गया है। जलवायु को लेकर लचीलापन और ऊंची पोषक तत्व सामग्री जैसे विशेष गुणों वाली 35 ऐसी फसलों की किस्मों को साल 2021 में विकसित किया गया है। इनमें सूखे को बर्दाश्त करने वाली चने की किस्म, विल्ट और स्टरिलिटी मौज़ेक प्रतिरोधी अरहर, सोयाबीन की जल्दी पकने वाली किस्म, चावल की रोग प्रतिरोधी किस्में और गेहूं, बाजरा, मक्का, चना, क्विनोआ, कुटु, विन्गड बीन और फाबा बीन की बायोफोर्डिफाइड किस्में शामिल हैं। इन विशेष लक्षणों वाली फसल की किस्मों में वे भी शामिल हैं जो कुछ फसलों में पाए जाने वाले ऐसे पोषण-विरोधी कारकों को हल करती हैं जो मानव और पशु स्वास्थ्य पर प्रतिकूल प्रभाव डालते हैं। ऐसी किस्मों के उदाहरणों में पूसा डबल जीरो मस्टर्ड 33, पहला कैनोला क्वालिटी हाइब्रिड आरसीएच 1 जिसमें <2% इरुसिक एसिड और <30 पीपीएम ग्लूकोसाइनोलेट्स और एक सोयाबीन की किस्म शामिल है जो दो पोषण-विरोधी कारकों से मुक्त है जिन्हें कुनिट्ज़ ट्रिप्सिन इनहिबिटर और लिपोक्सीजनेस कहते हैं। सोयाबीन, ज्वार, और बेबी कॉर्न सहित अन्य में विशेष गुणों वाली किस्में विकसित की गई हैं। राष्ट्रीय जैविक तनाव प्रबंधन संस्थान के बारे में रायपुर में राष्ट्रीय जैविक तनाव प्रबंधन संस्थान की स्थापना जैविक तनाव में बुनियादी और रणनीतिक अनुसंधान करने, मानव संसाधन विकसित करने और नीतिगत सहायता प्रदान करने के लिए की गई है। इस संस्थान ने शैक्षणिक सत्र 2020-21 से पीजी कोर्स शुरू कर दिए हैं। ग्रीन कैंपस पुरस्कारों के बारे में ग्रीन कैंपस पुरस्कारों की शुरुआत इसलिए की गई है ताकि राज्य और केंद्रीय कृषि विश्वविद्यालयों को ऐसी आदतें विकसित करने या अपनाने के लिए प्रेरित किया जा सके जो उनके परिसरों को ज्यादा हरा-भरा और स्वच्छ बनाए, और छात्रों को ‘स्वच्छ भारत मिशन’, ‘वेस्ट टू वेल्थ मिशन’ में शामिल होने और राष्ट्रीय शिक्षा नीति -2020 के मुताबिक सामुदायिक जुड़ाव के लिए प्रेरित करे।